Maria Mtellgħa s-Sema bir-ruħ u bil-ġisem patruna prinċipali tal-gżejjer tagħna Minn Dun Joe Brincat Il-festa li kull 15 ta' Awwissu d-dinja nisranija tiċċelebra hi att ta' tifħir u radd il-ħajr lil Alla għal dak kollu li għamel ma' Marija u permezz tagħha magħna l-bnedmin. Billi din is-sena qegħdin niċċelebraw il-Ġublew tal-Ħniena tajjeb li nagħrfu li Marija għandha sehem importanti fl-għajnuna li nistgħu niksbu minn għandha biex ngħixu kif jixraq dan il-Ġublew. Fil-Bolla 'Wiċċ ta' Ħniena' li biha l-Papa Franġisku nieda dan il-Ġublew Straordinarju tal-Ħniena jipproponilna lil Marija bħala eżempju u mudell tal- Ħniena. Il-Papa jispjega kif għażel id-data tat-8 ta' Diċembru għall-ftuħ tal-Ġublew b'rabta mal-festa tal-Kunċizzjoni -— Marija mimlija bil-grazzja u ħielsa minn kull tebgħa ta' dnub magħżula minn Alla biex iġġib fid-dinja lil Ibnu biex juri l-Ħniena mal-bnedmin u jwassalhom għas-salvazzjoni. U għalhekk il-ħajja kollha ta' Marija kienet imfassla fuq dan il-pjan t'Alla mibni fuq il-Ħniena. F'din l-istess Bolla l-Papa jkompli jurina kif Marija kellha sehem mill-qrib fil-misteru tal-Imħabba t'Alla u għarfet li dan kien ġej mill-Ħniena t'Alla. Din l-istess Ħniena urietha fil-ħajja tagħha kif naqraw f'diversi episodji fil-Vangeli. U għadha turiha matul iż-żminijiet. Fiċ-ċelebrazzjoni tal-festa tal-patruna tal-Parroċċa tagħna nitolbuha titfa' l-għajnejn tal- Ħniena tagħha fuqna biex bil-għajnuna tagħha nikkontemplaw il-Wiċċ tal-Ħniena — BINHA